Vermiste bejaarde gevind | Maroela Media
'n Bejaarde man van Umhlanga in KwaZulu-Natal, wat Saterdag op pad terug van 'n kerkdiens vermis geraak het, is gevind en met sy familie herenig.
Kyle van Reenen, woordvoerder van Marshall Security, het gesê die 86-jarige man is omstreeks 17:00 Saterdag by sy huis weg op pad kerk toe. Sy familie het bekommerd geraak toe hy nie teruggekeer het nie en Marshall Security is Sondagoggend gevra om met die soektog te help.
"Die man ly aan 'n mediese toestand wat sy vermoë aantas om te besef waar hy is," het Van Reenen gesê. 'n Taakspan van Marshall Security het dadelik omliggende gebiede van waar die man vermis geraak het, begin fynkam. Inligting is later ontvang dat die man se voertuig in Inanda gesien is en die soekgeselskap is na die Amatata-gebied gelei, ongeveer 50 km van waar die man laas gesien is toe hy op pad kerk toe was.
Die informele nedersetting waar die man gevind is. Foto: Marshall Security
Volgens Van Reenen het hulle die man in 'n huis in die nabygeleë nedersetting aangetref. "Die plaaslike inwoners het die man gesien waar hy Saterdagaand op die grondpad gestap het en het vermoed iets is fout. Hulle het hom in hul huis geneem om seker te maak dat hy veilig is en iemand het die plaaslike polisie in kennis gestel," het hy gesê.
Dit het later aan die lig gekom dat die man per ongeluk ná die kerkdiens in die verkeerde rigting gery en heeltemal verdwaal het. Sy motor het uiteindelik in die plattelandse gebied sonder brandstof gaan staan.
"Die man was gedisoriënteerd, maar gesond en in 'n positiewe luim toe ons hom vind. 'n Helikopter is ontbied om hom na veilligheid te neem terwyl veiligheidsbeamptes en die polisie gehelp het om brandstof in sy motor te gooi en daarmee uit die bergagtige gebied te ry. Die man en sy voertuig is later teruggeneem na sy huis toe waar sy bekommerde vrou en geliefdes vir hom gewag het."
Van Reenen het sy dank uitgespreek teenoor die inwoners van Amatata vir hul gasvryheid en besorgdheid teenoor die man. "Dit is 'n ware voorbeeld van die gees van ubuntu," het hy gesê.
'n Helikopter is ontbied om die man na veiligheid te neem. Foto: Marshall Security
Die man se motor het sonder brandstof gaan staan. Foto: Marshall Security
Mans swaar gestraf vir moord, ontvoering
Twee kritiek ná transitorooftog
As die man dan nou aan die "mediese toestand ly" wat veroorsaak dat hy nie besef waar hy is nie, hoe kan hy dan enigsins toegelaat word om nog te kan bestuur? Dankie tog hy is veilig en ongedeerd gevind, maar sjoe…………
So dankbaar hy is veilig en dankie vir almal wat hom gehelp het maar net twee vrae hoe laat die familie hom ALLEEN ry wetende hy het dié mediese toestand? En wie ry in vandag se tyd sonder 'n selfoon rond? Te veel dinge wat nie sin maak nie. Maar weereens bly hy is veilig maak nou net seker hy bly veilig.
Welgedaan! Goeie spanwerk tussen die gemeenskap, taakspan, polisie en ander betrokke partye! Verlig hy is gevind en ongedeërd.
Jammer maar die man behoort nie meer te bestuur nie. Hy is n gevaar vir homself en ander mense om hom.
My pa het ook aan die mediese toestand gely voor sy afsterwe en daar is nie genoeg spasie hier om die simptome te verduidelik. So 'n person liggaamlik sterk en normaal, verstandelik is die probleem, en moet nie dink jy gaan hom inkort en sy beweging beperk. Gewoonlik as so 'n gebeurtenis gebeur dan sal die familie die stap neem om die person onder sorg te plaas. Sterkte aan die familie, gee baie liefde en wees ook streng.